Kuulo Vimmsaare

**Kuulo Vimmsaare** (kuni 1936 **Kuno Vimberg**; 17. detsember 1921 – 25. veebruar 2013) oli eesti ühiskonnateadlane. Avaldas Nõukogude ajal teoseid võitleva ateismi teemal, pidas TPI-s loenguid tollal kohustusliku poliitilise aine teadusliku ateismi alal. Teda on nimetatud Eesti ateismi klassikuks. 

## Haridus
Ta lõpetas 1935. aastal Nõmme Algkooli, 1938. aastal Tallinna II Poeglaste Reaalkooli (tänapäeva mõistes põhikooli) ja 1941. aastal kiitusega Tallinna Reaalkooli raamatupidaja-ökonomisti eriala. Leningradi Riikliku Ülikooli filosoofiateaduskond 1957 (*cum laude*), filosoofiakandidaat 1968. 

Täiendas end Moskva Riiklikus Ülikoolis 1971; Leningradi Riiklikus Ülikoolis 1976; Eesti NSV Keele ja Kirjanduse Instituudis 1983; Läti Riiklikus Ülikoolis (Riia) 1988.

## Varasem töökäik
Ta tegeles Ülemaalises Eesti Noorsoo Ühenduse Nõmme osakonnas kergejõustikuga ja jätkas hiljem õpetajana 1934–1938; koolivaheaegadel 1939. aastal OÜ Tekstiilivabrik O. Kilgase arveametnik ja 1940. aastal vagunisaatja; Tallinna haridusosakonna arveametnik 1941.

Mobiliseeriti 1941, oli ehituspataljonis, 7. Eesti Laskurdiviisis, sõjaväeteenistusest lahkus 1945. Eesti NSV Kalatööstuse Ministeeriumi kaadriosakonna juhataja 1946–1947.

## Tegevus NLKP-s ja Nõukogude võimuasutustes
*1946 astus NLKP-sse
*1949–1958 EKP Keskkomitee Vabariikliku Parteikooli vanemõpetaja ja direktori asetäitja õppealal 
*EKP Keskkomitee mittekoosseisuline lektor
*1955–1958 Tallinna Keskrajooni TS Nõukogu liige
*1958–1961 NLKP KK Ühiskonnateaduste Akadeemia aspirant

## Hilisem töökäik
Tallinna Polütehnilise Instituudi (TPI) õppejõud 1961–…: dialektilise ja ajaloolise materialismi/filosoofia kateedri vanemõpetaja, dotsent 1966–1986, kateedrijuhataja 1972–1982, professor 1986–1990. Aastast 1977 sai kateeder vabariiklikuks baaskateedriks teadusliku ateismi alal. TPI vanim huviklubi, ateismiklubi Atheos, loodi 1966. aasta märtsis; Vimmsaare oli selle vaimne juht ja kauaaegne eestvedaja. 

1994. aastal sai Tallinna Tehnikaülikooli humanitaar- ja sotsiaalteaduste instituudi emeriitprofessoriks.

## Kirjutisi
Avaldanud üle 80 publikatsiooni, sealhulgas raamatuid, 44 artiklit ENEs (1970–1978, 1985), 17 etnograafiaalast võistlustööd.
*Ükskõiksus – on see hea või halb? (Nüüdisateismi sotsioloogilisi ja filosoofilisi probleeme. Tallinn: Eesti Raamat, 1981
*Luterluse evolutsioon: Martin Luther ja meie aeg. Tallinn: Eesti Raamat, 1985
*Viktor Nossovitš, Kuulo Vimmsaare. Noorsugu, kõlblus, ateism. Tallinn: Eesti Raamat, 1986
*Ateistliku kasvatuse päevaprobleeme. Eesti NSV Ühing "Teadus". Tallinn 1987
*Religiooni moderniseerimisest. Eesti NSV Ühing "Teadus". Tallinn 1987
*Rahvus ja religioon. Eesti NSV Ühing "Teadus". Tallinn 1989
*Eestimaa usundi- ja ateismilugu. Ühiskonnateaduste erikursuse materjal, koostanud K. Vimmsaare. Tallinna Polütehniline Instituut, filosoofia kateeder. Tallinn 1988
*"Nii küll ei tohi". Lugeja kiri. Sirp nr 39, 17. oktoober 2003. Lk 9
**Mihkel Mutt. "Nii ei tohi tõesti" (vastulause). Sirp nr 39, 17. oktoober 2003. Lk 9

## Teaduskorralduslik tegevus
Korraldanud 19 konverentsi ja 27 vabariiklikku seminari; ühingu Teadus juhatuse ja vabariikliku filosoofia metoodikanõukogu liige; TPI ateismiklubi Atheos asutajaid ja juhendaja 1966; NSV Liidu Filosoofia Seltsi Eesti osakonna juhatuse liige.

## Muu
Samuti harrastas ta entomoloogiat. Eesti Loodusuurijate Seltsi liige 1986–…; Eesti Lepidopteroloogide Seltsi liige 1988–…; Eesti Rahva Muuseumi Sõprade Seltsi liige. Eesti Filatelistide Liidu 1961. aastast ja Rahvusvahelise Eesti Filatelistide Seltsi liige 1990. aastast.

## Tunnustus
* sõjaväeteenistuse eest 1 orden ja 7 medalit 
* 1950, 1970, 1983 – NSV Liidu Ülemnõukogu Presiidiumi medal
* 1971, 1981 – Eesti NSV Ülemnõukogu Presiidiumi aukiri
* 1977 – Eesti NSV teeneline kultuuritegelane 
* etnograafiaalaste võistlustööde eest 7 auhinda 
* filateelianäitustel markide väljapanekuid hinnatud medalitega

## Viited

## Kirjandus
*Kuulo Vimmsaare 60. Tallinna Polütehnik, 18. detsember 1981

## Välislingid
*Haud Tallinna Rahumäe kalmistul